Aktivis sê jammer ná hy boere ‘teister’Malizo Kwinana en sy prokureur, Asenati Tukela. (Foto: Commissar Malizo Kwinana/Facebook) Deur Liezl Human en Barbara Maregele, GroundUp ŉ Aktivis van die Rural Legal Centre (RLC) in Robertson moes verlede week aan twee boere om verskoning vra nadat dié boere hom hof toe gesleep het vir teistering. Theunis Swanepoel wat by Appelsdrift in Napier boer en Wilhelm de Kock van De Kock Boerdery in Ceres het verlede Vrydag tot ŉ skikking met Malizo Kwinana gekom. Die partye het ingestem om die hofsake teen Kwinana terug te trek indien hy op sosiale media om verskoning vra. Hy het ook onderneem om nie die boere in die toekoms te teister nie. Dít volg nadat Kwanina vir Swanepoel in Maart verlede jaar daarvan beskuldig het dat hy bedrog pleeg en sy plaaswerkers onwettig wou uitsit. “Die inhoud van die e-pos wat Kwanina aan my gestuur het, is ongegrond en onwaar. Die e-pos is ook aan verskeie mense gestuur wat gevolglik my goeie naam as ŉ boer en sakeman beskadig het,” het Swanepoel destyds gesê. Swanepoel het glo in 2019 ŉ skriftelike uitsettingsbevel en skikkingsaanbod aan sy werknemer Karel Karelse en sy vrou Miriam Karelse gegee. Karelse het egter by die Rural Legal Centre gaan aanklop vir advies. Dié sentrum ondersteun plaaswerkers in die omgewing. Karelse en Swanepoel kon egter nie tot ŉ vergelyk kom nie en Swanepoel het sy prokureurs aangesê om aansoek te doen vir ŉ uitsettingsbevel teen Karelse en sy vrou. Kort daarna het Kwanina glo vir Swanepoel begin teister met e-posse. Swanepoel se prokureurs het Kwanina gewaarsku dat hy sy lasterlike gedrag moet staak en dat toekomstige korrespondensie deur die prokureursfirma gedoen moet word. Kwanina het egter aanhou om e-posse aan Swanepoel te stuur en later gesê dat hy die uitsettingsvoorval na plaaslike en internasionale media verwys het. “Hy [Kwanina] het gesê dat hy streef om ons bedrywighede op die plaas heeltemal te staak,” het Swanepoel gesê. Swanepoel het Kwinana later in ŉ beëdigde verklaring daarvan beskuldig dat hy sy naam en boerdery belaster. Swanepoel het ŉ dringende hofaansoek ingedien vir ŉ beskermingsbevel teen Kwinana. De Kock het tydens ŉ soortgelyke voorval in Julie verlede jaar ŉ beskermingsbevel teen Kwinana ingedien. Kwinana het De Kock per e-pos daarvan beskuldig dat hy nie aan arbeidsvoorwaardes óf die destydse inperkingsregulasies voldoen nie en dat hy werkers onwettig van sy plaas gesit het. Volgens De Kock het Kwinana ook op Facebook gesê dat hy sy werknemers onregverdig ontslaan het sodat hy tydens die Covid-19-pandemie van tydelike werkers gebruik kan maak. “Die genoemde aantygings teen my is ongegrond en onwaar. Kwinana se Facebook-plasing het negatiewe reaksies van die publiek ontlok, wat nie net my goeie naam belaster het nie, maar ook my plaas en lewensbestaan in gevaar gestel het,” lui De Kock se verklaring destyds. Kwinana het verlede week op Facebook aan De Kock sowel as Swanepoel om verskoning gevra. Volgens die ooreenkoms het Kwinana egter nie skuld erken nie, maar net onderneem om nie die boere weer in die toekoms te teister nie. Kwinana se prokureur, Asenati Tukela, het erken dat die skikking redelik is. “Indien die beskermingbevel deur die hof toegestaan is, sou Kwinana nooit in die toekoms die boere kon nader oor hul plaaswerkers se besware nie,” het Tukela gesê. Lees GroundUp se oorspronklike berigte hier en hier.